Document ID: 32011R1295

РЕГЛАМЕНТ (ЕС) № 1295/2011 НА СЪВЕТА
от 13 декември 2011 година
за изменение на Регламент (ЕС) № 1284/2009 за налагане на някои специфични ограничителни мерки спрямо Република Гвинея
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215, параграф 1 от него,
като взе предвид Решение 2011/706/ОВППС на Съвета за изменение на Решение 2010/638/ОВППС за налагане на ограничителни мерки срещу Република Гвинея (1),
като взе предвид съвместното предложение на Върховния представител на Съюза по въпросите на външните работи и политиката на сигурност и на Комисията,
като има предвид, че:
(1)
С Регламент (ЕС) № 1284/2009 (2) бяха наложени някои специфични ограничителни мерки спрямо Република Гвинея в съответствие с Обща позиция 2009/788/ОВППС (3) (заменена по-късно с Решение 2010/638/ОВППС (4)) в отговор на тежките репресии от страна на силите за сигурност срещу политическите демонстранти в Конакри на 28 септември 2009 г.
(2)
Решение 2010/638/ОВППС беше изменено с Решение 2011/706/ОВППС с цел да се промени, inter alia, обхватът на мерките по отношение на военното оборудване и оборудването, което би могло да се използва за вътрешни репресии.
(3)
Някои аспекти от тези мерки попадат в обхвата на Договора и следователно, по-специално с цел да се осигури еднаквото им прилагане от страна на икономическите оператори във всички държави-членки, за тяхното прилагане е необходим нормативен акт на равнището на Съюза.
(4)
Регламент (ЕС) № 1284/2009 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕС) № 1284/2009 член 4, параграф 1 се заменя със следното:
„1. Чрез дерогация от членове 2 и 3 компетентните органи на държавите-членки, посочени в уебсайтовете, изброени в приложение III, могат в надлежно обосновани случаи да разрешат:
а)
продажбата, доставката, трансфера или износа на оборудване, което би могло да се използва за вътрешни репресии, при условие че е предназначено единствено за хуманитарни или защитни цели или за програми на Организацията на обединените нации (ООН) и на Европейския съюз за институционално изграждане, или за операции по управление на кризи на Европейския съюз и ООН;
б)
продажбата, доставката, трансфера или износа на несмъртоносно военно оборудване, което би могло да се използва за вътрешни репресии, при условие че то е предназначено единствено да предостави възможност на полицията и жандармерията на Република Гвинея да прилагат само подходящи и пропорционални силови мерки при поддържането на обществения ред;
в)
предоставянето на финансиране, финансова помощ, техническа помощ, брокерски услуги или други услуги, свързани с оборудването или с програмите и операциите, посочени в букви а) и б);
г)
предоставянето на финансиране, финансова помощ, техническа помощ, брокерски услуги или други услуги, свързани с несмъртоносно военно оборудване, предназначено единствено за хуманитарни или защитни цели, за програми на ООН и на Европейския съюз за институционално изграждане или за операции по управление на кризи на Европейския съюз и ООН;
д)
предоставянето на финансиране, финансова помощ, техническа помощ, брокерски услуги или други услуги, свързани с несмъртоносно военно оборудване, предназначено единствено да предостави възможност на полицията и жандармерията на Република Гвинея да прилагат само подходящи и пропорционални силови мерки при поддържането на обществения ред;
е)
предоставянето на финансиране, финансова помощ, техническа помощ, брокерски услуги или други услуги, свързани с невоенни транспортни средства, произведени или оборудвани с материали за осигуряване на балистична защита, предназначени единствено за осигуряване на защита на персонала на Европейския съюз и неговите държави-членки в Република Гвинея.“
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 13 декември 2011 година.

Labels: 3
18
5